钦定古今图书集成/明伦汇编/官常典/第401卷 > 魏大中
## 钦定古今图书集成/明伦汇编/官常典/第401卷 > 魏大中

按《明外史》本传：“大中，字孔时，嘉善人。性狷介，为诸生，
酷贫，读书砥行，从高攀龙受业，意豁如也。举于乡，家
人易新衣冠，怒而毁之。第万历四十四年进士，徒步
观政。既官行人，数奉使，秋毫无所扰。天启元年，擢工
科给事中。杨镐、李如桢既论死，以佥都御史王德完
言，大学士韩爌遽拟旨减免。大中愤，抗疏力争，诋德”
完晚节不振，尽丧典刑，语并侵爌。帝已诘责大中，德
完恚，言“曩不举李三才，为大中所怒，故排正论，击忠
良。”两人互相诋讦。疏屡上，爌亦引咎辞位。御史周宗
建、徐扬先、张捷、徐景濂、温皋谟，给事中朱钦相为德
完不平，交章论大中，久而后定。明年偕同官周朝瑞
等两疏劾大学士沈㴶侵及魏进忠、客氏，中外忌之。
《红丸》议起，力请诛方从哲、崔文昇、李可灼，且追论郑
国泰倾害东宫罪。持议峻切，益为邪党仄目。太常少
卿王绍徽素与东林为难，至是营求巡抚。大中恶其
人，特疏请斥绍徽，卒自引去。再迁礼科左给事中。是
时恤典冒滥，每大臣卒，其子弟夤缘要路以请，无不
如志。大中素疾之，一切裁以典制，要路咸怨。四年迁
吏科都给事中。大中为人刚方严冷，疾恶若仇。在官
不以家自随，止二苍头给爨。入朝则键其户，寂无一
人。有外吏以苞苴至者，举发之，自是无敢及其门。吏
部尚书赵南星知其贤，事多咨访，言必见纳，诸人不
能得之南星者率归怨大中。是时清流气盛，前此抵
排东“林者，非废处林泉，则出居外服。”其人方恨之刺
骨，而东林中又自相龃龉，各以地分彼此。先是，大中
驳苏松巡抚王象恒恤典，山东人居言路者咸怒。及
驳浙江巡抚刘一焜，江西人亦大怒。给事中章允儒
尤甚，遂鼓其同官傅櫆假汪文言发难，劾大中貌陋
心险，色取行违，交通文言，肆为奸利，并及“左光斗。”疏
入，魏忠贤大喜，立下文言诏狱。大中时迁吏科疏辨，
会有左右之者，诏许履任。御史袁化中、给事中甄淑
等，相继为大中、光斗辨向高以举用文言，亦引罪求
罢。事获解，大中乃遵旨履任。明年，鸿胪报名面恩，忠
贤忽矫旨责大中互讦未竣，不得赴新任。故事，鸿胪
报名状，无批谕旨者，举朝骇愕。櫆亦极言中旨不宜
旁出，大中乃复视事。然自是朝端水火，诸正人咸不
安其位矣。未几，杨涟疏劾忠贤，大中亦率仝官上言：
“从古君侧之奸，非遂能祸人国也。有忠臣不惜其身，
以告之君，而其君不悟，乃始至于不可救。今忠贤擅
威福，结党与，首杀王安，以树威于内；继逐刘一燝、周
嘉谟、王纪，以树威于外，近且毙；三戚畹家人以树威
于三宫，深结保姆客氏，伺陛下之起居，广布傅应星、
陈居恭、傅继教辈，通朝中之声息。人怒于下，天怒于
上，故宪臣涟不惜粉身碎骨，一为陛下力陈。今忠贤
种种罪状，陛下悉引为亲裁，代之任咎。恐忠贤所得
之温旨，即出忠贤之手，而宪臣之疏，陛下且未”及省
览也。陛下贵为天子，致三宫列嫔，尽寄性命于忠贤、
客氏，能不寒心？陛下谓宫禁严密，外庭安知？枚乘有
言：“欲人弗知，莫若弗为，未有为其事而他人不知者。”
又谓“左右屏而圣躬将孤立。”夫陛下一身，大小臣工
所拥卫，何藉于忠贤？若忠贤、客氏一日不去，恐禁庭
左右悉忠贤、客氏之人，非陛下“之人，陛下真孤立于
上耳。”忠贤得疏大怒，矫旨切让。熊廷弼久论辟，后因
孙承宗言，有诏待以不死。及朝审，刑部乔允升等遂
欲轻之，大中力持不可，乃止。是时，魏广微结纳忠贤，
表里为奸。大中素欲纠之，会孟冬时享，广微偃蹇后
至，大中遂抗疏论列，广微愠，益与忠贤合。先是，忠贤势张甚，及廷臣交攻，阳为敛戢诸奏请，故示曲从，而
阴伺其隙。迨吏部推谢应祥，山西巡抚广微，遂嗾所
亲陈九畴发难，谓“大中出应祥门，推举不公。”遂贬三
秩，出之外。诸正人一时并逐，而天下大权尽归忠贤
矣。明年，汪文言再下狱，许显纯自削牍诬大中受杨
镐、熊廷弼贿三千，遂矫旨与涟、光斗等五人并逮。乡
人号泣送者数千人。既下诏狱，显纯酷刑拷讯，血肉
狼藉。其年七月，狱卒受指，与涟、光斗同夕毙之。大中
故迟数日始报，尸溃败，至不可识，行道莫不哀之。庄
烈帝嗣位，忠贤既诛，广微櫆九畴并丽逆案。大中赠
太常卿，谥忠节，录其一子。